Ministru kabineta noteikumu projekta

„**Patvēruma meklētāja sanitārās apstrādes un veselības stāvokļa pārbaudes, kā arī to rezultātu reģistrēšanas kārtība**”

sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Patvēruma likuma 12. panta trešā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patvēruma likuma 12. panta trešā daļa paredz (likumprojekts pieņemts otrajā lasījumā 2017. gada 2.martā), ka patvēruma meklētāja veselības stāvokļa pārbaudes un sanitārās apstrādes, kā arī to rezultātu reģistrēšanas kārtību nosaka Ministru kabinets. Sākotnējās veselības pārbaudes veikšanu patvēruma meklētajiem paredz arī Ministru kabineta 2015. gada 2. decembra rīkojums Nr. 759 ”Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā”.Ministru kabineta noteikumu projekts „Patvēruma meklētāja sanitārās apstrādes un veselības stāvokļa pārbaudes, kā arī to rezultātu reģistrēšanas kārtība” (turpmāk – projekts) sagatavots, lai izpildītu Patvēruma likuma 12. panta trešajā daļā minēto uzdevumu un nepieciešams, lai nodrošinātu vienotu pieeju, kādā tiek veikta patvēruma meklētāju veselības pārbaude un sanitārā apstrāde, kā arī reģistrēti to rezultāti. Projekts paredz noteikt iepriekš minēto kārtību attiecībā uz visiem patvēruma meklētājiem neatkarīgi no viņu izmitināšanas vai uzturēšanās vietas patvēruma procedūras laikā. Šobrīd, atbilstoši Ministru kabineta 2016.gada 20.septembra noteikumiem Nr.620 „Kārtība, kādā veic aizturētā patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus” (turpmāk - noteikumi Nr.620), minētā kārtība attiecināma tikai uz aizturētajiem patvēruma meklētājiem. Paredzēts, ka noteikumi Nr.620 tiks atcelti līdz ar grozījumu Patvēruma likumā spēkā stāšanos.Šobrīd visus aizturētos patvēruma meklētājus izmitina Valsts robežsardzes Daugavpils pārvaldes Aizturēto ārzemnieku izmitināšanas centrā „Daugavpils”, atsevišķās telpās, šķirti no aizturētajiem ārzemniekiem. Savukārt patvēruma meklētāji, kas netiek aizturēti un kuriem nav citu mitināšanās iespēju, tiek izmitināti Pilsonības un migrācijas lietu pārvaldes Patvēruma meklētāju centrā „Mucenieki”. Saskaņā ar noteikumiem Nr. 620 Aizturēto ārzemnieku izmitināšanas centrā „Daugavpils” tiek veikta aizturētā patvēruma meklētāju sanitārā apstrāde un veselības stāvokļa pārbaude, attiecīgi aizpildot medicīnisko dokumentāciju. Veselības stāvokļa pārbaude patvēruma meklētājiem tiek nodrošināta arī Patvērumu meklētāju centrā “Mucenieki”, ja vien tā jau nav veikta Aizturēto ārzemnieku izmitināšanas centrā „Daugavpils”, taču nav noteikta kārtība, kādā tā būtu veicama. 2015. gadā Patvēruma meklētāju izmitināšanas centrā „ Mucenieki“ kopumā uzturējās 236 personas (2014. gadā – 303). Savukārt Valsts Robežsardzes apstrādāto patvēruma pieprasījumu skaits 2015.gadā ir 335 (2014.gadā – 373).Saskaņā ar projektu, lai neradītu infekciju draudus citām personām, līdz patvēruma meklētāja sanitārai apstrādei un veselības pārbaudei viņš tiek ievietots atsevišķā telpā, pieļaujams kopā ar personām, ar kurām vienā grupā ieradies, izņemot gadījumu, ja ir redzamas infekcijas pazīmes (piemēram drudzis, dzelte, izsitumi, caureja, vemšana, parēzes). Ārstniecības persona veic veselības stāvokļa pārbaudi, nepieciešamības gadījumā nozīmē izmeklējumus, ņemot vērā valstīs, no kuras patvēruma meklētājs nāk vai caur kurām ceļojis, pastāvošos iespējamos infekciju riskus. Slimību profilakses un kontroles centrs (turpmāk – SPKC) tīmekļa vietnē ievieto informāciju par poliomielīta skartajām valstīm, kā arī Pasaules veselības organizācijas un Eiropas Slimību profilakses un kontroles centra aktuālo informāciju par infekcijas slimību uzliesmojumiem citās valstīs. Gadījumā, ja patvēruma meklētājam ir dokumenti, kas apliecina, ka veselības pārbaudes jau ir veiktas kādā citā valstī, ārstniecības persona tos izvērtē un katrā gadījumā individuāli pieņem lēmumu par to, vai nepieciešams nozīmēt papildu izmeklējumus, piemēram, nav nepieciešams nozīmēt plaušu rentgenogrāfiju pārbaudei uz tuberkulozi, ja ir apliecinājums, ka pārbaude ir veikta (gada laikā) un slimības pazīmju nav.Ārstniecības persona nozīmē nepieciešamās speciālistu konsultācijas, sniedz atzinumu par veselības stāvokli un par turpmākajām darbībām (piem. par nepieciešamo personīgā apģērba dezinfekciju, personas ievietošanu atsevišķā telpā medicīniskai novērošanai, vakcināciju). Patvēruma meklētāju personīgā apģērba un citu personīgo lietu dezinfekciju vai dezinsekciju nozīmē un veic normatīvajos aktos par dezinfekciju, dezinsekciju un deratizāciju noteiktajā kārtībā, savukārt, ievietojot patvēruma meklētāju atsevišķā telpā medicīniskai novērošanai, tiek ievēroti normatīvie akti par epidemioloģisko drošumu un par kontaktpersonu noteikšanas, primārās medicīniskās pārbaudes, laboratoriskās pārbaudes un medicīniskās novērošanas kārtību. Veselības pārbaudes laikā tiek aizpildīta patvēruma meklētāja pirmreizējās apskates karte, kurā fiksē sanitārās apstrādes un veselības pārbaudes rezultātus, un kuru ievieto pacienta ambulatorajā kartē. Saskaņā ar Ārstniecības likumu, nodarboties ar ārstniecību atļauts tikai ārstniecības personām, kuras ir reģistrētas ārstniecības personu reģistrā. Par aizturētā patvēruma meklētāja pirmreizējās veselības pārbaudes nodrošināšanu atbildīgs ir Valsts robežsardzes darbinieks, bet par patvēruma meklētāja pirmreizējās veselības pārbaudes nodrošināšanu atbildīgs ir Pilsonības un migrācijas lietu pārvaldes darbinieks, kurš vienlaikus ir ārstniecības persona un ievēro visas Ārstniecības likumā un Pacientu tiesību likumā noteiktās prasības, tai skaitā attiecībā uz fizisko personu datu aizsardzību un medicīniskās dokumentācijas lietvedības kārtību. Veselības pārbaudes laikā minētais Valsts robežsardzes vai Pilsonības un migrācijas lietu pārvaldes darbinieks - ārstniecības persona, sadarbojas ar citām ārstniecības personām, piemēram, ar pulmonologu vai ar citiem speciālistiem, kas nav Valsts robežsardzes vai Pilsonības un migrācijas lietu pārvaldes darbinieki. |
| 3. | Projekta izstrādē iesaistītās institūcijas | Veselības ministrija, SPKC |
| 4. | Cita informācija | Noteikumu projektā paredzētie pasākumi tiks nodrošināti Iekšlietu ministrijai piešķirto valsts budžeta līdzekļu ietvaros, izņemot šādos gadījumos : 1)pārbaudi uz tuberkulozi un pārējos [Epidemioloģiskās drošības likumā](http://likumi.lv/ta/id/52951-epidemiologiskas-drosibas-likums) noteiktajos gadījumos, kas tiek veikti Veselības ministrijai piešķirto valsts budžeta līdzekļu ietvaros. 2)Saskaņā ar Ministru kabineta 2010. gada 6.jūnija noteikumu Nr.618 „Dezinfekcijas, dezinsekcijas un deratizācijas noteikumi” (turpmāk – Noteikumi Nr.618) 11. punktu dezinsekciju veic, ja infekcijas slimības perēklī ir konstatēti infekcijas slimības pārnēsātāji (utis vai blusas) vai ir aizdomas par to esamību, šādu infekcijas slimību gadījumos - epidēmiskais utu izsitumu tīfs un Brilla slimība, mēris un utu atguļas tīfs. Pamatojoties uz Noteikumu Nr.618 13.punktu, dezinsekcijas pasākumu veikšanu nodrošina SPKC, un finansējumu piešķir no valsts budžeta programmas „Līdzekļi neparedzētiem gadījumiem” saskaņā ar likumu par valsts budžetu kārtējam gadam. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Patvēruma meklētāji, ārstniecības personas, kuras veiks patvēruma meklētāju sanitāro apstrādi un veselības pārbaudi |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādē tika iesaistīts attiecīgo speciālistu loks. Plašāku sabiedrību projekts neskar. |
| 2. | Sabiedrības līdzdalība projekta izstrādē | 2017. gada janvārī projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Saņemti komentāri no Latvijas Infektologu un Hepatologu asociācijas un Nacionālā veselības dienesta. |
| 4. | Cita informācija | Nav  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patvēruma meklētāji, Valsts robežsardze, Pilsonības un migrācijas lietu pārvalde |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav |

AnotācijasIII., IV. un V. sadaļa - projekts šo jomu neskar.

Veselības ministre Anda Čakša

Vīza: valsts sekretārs Kārlis Ketners

Segliņa 67876102

anita.seglina@vm.gov.lv